Z Á P I S N I C A

zo zasadnutia Redakčnej rady mestských novín Senčan zo dňa 21.3.2022

Začiatok zasadnutia redakčnej rady: 17:00

Koniec zasadnutia redakčnej rady: 18:00

**Pítomní:** Monika Macháčková, Rastislav Kysel, Ján Rohár, Gabriella Németh, Mária Rovenská, Csaba Farkas, Monika Škovránková, Helena Krajčovičová, Juraj Ilavský

**Ospravedlnili sa:** Helena Nemcová, Jaroslav Skácel

Program: 1. Aktuálne číslo

 2. Rôzne

Predsedníčka redakčnej rady Monika Macháčková privítala účastníkov zasadnutia v sobášnej sieni MsÚ Senec. Ako hosť bol prítomný poslanec MsZ Rudolf Bittner.

Redaktor Csaba Vysztavel pristúpil k predstaveniu pripravovaného aprílového vydania Senčana. Upozornil členov RR na informačný materiál pre utečencov z Ukrajiny vo formáte pdf, prevzatý aj s chybami z vonkajšieho zdroja, ktoré by mal odstrániť pôvodca materiálu. Monika Macháčková a Juraj Ilavský ponúkli pomoc s opravou pdf dokumentu.

Juraj Ilavský upozornil na pár grafických chýb.

Monika Macháčková poznamenala v súvislosti s článkom „Knižná nedeľa už po trinásty raz“, že aj krátke vyjadrenia konkrétnych osôb zlepšia dojem z textu, podčiarkujú lokálny komunitný ráz článku.

Gabriella Németh poznamenala, že v rubrike Zo života menšín je žiadúce, aby aj popisy fotografií boli dvojjazyčné.

Juraj Ilavský navrhol, v súvislosti s článkom o písomných maturitách v Spojenej škole s VJM, aby bol zverejnený v ďalšom vydaní súhrnný článok o maturitách v seneckých stredných školách.

Csaba Farkas v bode „Rôzne“ navrhol aby Senčan obsahoval viac informácií o budúcich udalostiach, napríklad o najdôležitejších témach, ktoré budú prerokované na zasadnutiach MsZ. Spomenul aj niektoré informácie, ktoré by redakcia mohla preveriť a zistenia zverejniť. Napríklad o chemickej prevádzke, ktorá je vo výstavbe na Šamorínskej ulici, alebo problémy s pitnou vodou v záhradkárskej oblasti.

Gabriella Németh pripomenula rôzne aspekty utečeneckej krízy, ktoré sa dotýkajú obyvateľov nášho mesta. V súvislosti s tým žiadala uviesť počet utečencov, ktorí sú na území nášho mesta.

Juraj Ilavský upozornil na problémy s parkovaním pri školách na Kysuckej ulici. Podľa jeho informácií je 80 % parkovacích miest prenajatých súkromným osobám, čo je jeden z dôvodov akútneho nedostatku parkovacích miest v tejto lokalite.

Hosť Rudolf Bittner sa zapojil do diskusie s návrhom zriadiť rubriku pod názvom „Čo sa hovorí“, kde by mohli byť prezentované témy, ktoré rezonujú v mestskej komunite, s tým, že by boli hneď, alebo v ďalšom vydaní uvedené na správnu mieru zisteniami redakcie.

Zápis zo zasadnutia RR zo dňa 21.3.2022 vyhotovil Csaba Vysztavel – redaktor mestských novín Senčan.

V Senci 24.3.2022

 ...........................................................

 Csaba Vysztavel, redaktor

Za správnosť: ...............................................................

 Monika Macháčková, predsedníčka RR